DA Den Europæiske Unions Tidende CE 88/512

(2004/C 88 E/0524)

SKRIFTLIG FORESPØRGSEL E-0577/04

af José Ribeiro e Castro (UEN) til Kommissionen

(26. februar 2004)

Om: Cuba — Sakharov-initiativet

Som svar på min forespørgsel P-3132/03 (1) af 17. oktober 2003 om Kommissionens opfyldelse af »Sakharov-initiativet«, meddelte kommissær Nielson, at Kommissionen kraftigt støttede demokratiserings-bestræbelserne på Cuba, og at Kommissionens formand og respektive medlemmer med stor fornøjelse ville mødes med Oswaldo Payá, hvis han besluttede sig til at rejse til Bruxelles.

Også Kommissionens formand, Rådets generalsekretær og den højtstående FUSP-repræsentant (navnlig i skrivelse af 9. januar 2004) samt det italienske formandskab har skriftligt givet udtryk for samme ønske og indstilling.

Som bekendt havde Oswaldo Payá allerede besluttet sig til at rejse til Bruxelles. Problemet var, at de cubanske myndigheder ikke lader ham tage af sted, men forhindrer ham i at rejse og belejrer ham i Havana mod hans vilje.

I virkeligheden forhindrede Fidel Castros regime, ud over den forgæves indbydelse fra Udvalget om Udenrigsanliggender, Menneskerettigheder, Fælles Sikkerhed og Forsvarspolitik til dets møde den 1. december 2003 — som allerede tidligere kommenteret i ovennævnte forespørgsel/svar — i slutningen af januar atter Oswaldo Payá i at rejse til Bruxelles for at deltage i overrækkelsen af Sakharov-prisen til hans efterfølger, Kofi Annan og FN, til minde om Sérgio Vieira de Mello.

Som følge deraf har Europa-Parlamentet nu udstedt en »stående indbydelse« til Oswaldo Payá om at komme, når de lader ham rejse.

Vi har kendskab til de foranstaltninger og bestræbelser, som Kommissionens delegation i Havana har udfoldet, men man kan spørge, hvad vi ellers kan og bør gøre over for belejringen af Payá på Cuba mod hans vilje.

Hvor megen energi er Kommissionen indstillet på at bruge for at få Oswaldo Payás ønske respekteret? Hvilke konkrete foranstaltninger har Kommissionen allerede truffet eller agter det at træffe i denne forbindelse, navnlig samordnet med Rådet og med medlemsstaterne?

Overvejer Kommissionen udtrykkeligt at tilslutte sig Europa-Parlamentets »stående indbydelse« til Oswaldo Payá om at besøge Den Europæiske Union og dens institutioner, når som helst han måtte få lov til det?

Svar afgivet på Kommissionens vegne af Poul Nielson

(5. april 2004)

Gennem sin delegation i Havana er Kommissionen i regelmæssig kontakt med Oswaldo Payá. Vores »chargé d'affaires« holder hyppigt møder med ham, og spørgsmålet om, hvordan Oswaldo Payás besøg til Parlamentet og andre EU-institutioner kan arrangeres, er et tilbagevendende emne ved disse drøftelser.

Det blev sammen med Oswaldo Payá besluttet, at han skulle henvende sig til delegationen i Havana, når han havde modtaget den stående indbydelse fra Parlamentet. Hvis det er nødvendigt, og hvis Oswaldo Payá ønsker det, er Kommissionen, gennem sin repræsentation i Havana, villig til at bistå ham i de administrative procedurer, som de cubanske myndigheder kræver i forbindelse med visumansøgningen. I denne forbindelse er det imidlertid vigtigt at minde om, at Kommissionens delegation i øjeblikket er i »et diplomatisk dødvande« og derfor ikke kan føre politiske drøftelser med myndighederne angående denne sag.

Alle foranstaltninger, som Kommissionen træffer i Cuba på menneskerettighedsområdet, bliver nøje koordineret og på forhånd aftalt med medlemsstaterne, både i Bruxelles og i Havana.

Kommissionen støtter Parlamentets initiativ og vil hilse det velkomment, hvis de cubanske myndigheder vil give Oswaldo Payá tilladelse til at besøge EU-institutionerne, og naturligvis også Kommissionens kompetente tjenestegrene. Begge kommissionsmedlemmer med ansvar for udvikling, humanitær bistand og eksterne forbindelser har gentagne gange bekræftet deres interesse i at modtage Oswaldo Payá ved en sådan lejlighed.

(1) Se side 451.